

### Hospodárska a sociálna rada

### Slovenskej republiky

## Ján Richter

## predseda

##  Bratislava 6.11.2017

 Číslo záznamu: 46927/2017

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 6.11.2017**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona o kybernetickej bezpečnosti a o zmene a doplnení niektorých zákonov

Predkladá: NBÚ

1. Návrh zákona o prevádzke vozidiel v cestnej premávke a o zmene a doplnení niektorých zákonov

Predkladá: MDV SR

1. Návrh zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení zákona č. 34/2014 Z. z. a ktorým sa menia a dopĺňajú niektoré zákony

 Predkladá: MPRV SR

1. Informácia o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v Slovenskej republike

 Predkladá: MŠVVŠ SR

1. Návrh zákona, ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov

Predkladá: MPSVR SR

1. Návrh zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov

 Predkladá: MPSVR SR

1. Návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MPSVR SR

1. Informácia o priebehu a výsledkoch 106. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 5. júna 2017 do 16. júna 2017

Predkladá: MPSVR SR

1. Návrh zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MV SR

Rokovanie otvoril a viedol predseda rady pán Richter, ktorý privítal členov rady a  požiadal o doplnenie programu o body:

1. Návrh zákona o štátnych hmotných rezervách

 Predkladá: SŠHR SR

1. Návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene zákona č. 276/2001 Z. z. o regulácii v sieťových odvetviach v znení neskorších predpisov

Predkladá: MŽP SR

Sociálni partneri súhlasili s navrhnutým programom aj s jeho doplnením. Doplnené body budú predradené ako bod 2 a 3.

**K bodu 1**

Návrh zákona o kybernetickej bezpečnosti a o zmene a doplnení niektorých zákonov Predmetný návrh zákona uviedol námestník riaditeľa Národného bezpečnostného úradu pán Konečný.

Pán Sirota za RÚZ požiadal aj ministra hospodárstva SR pána Žigu o zaujatie stanoviska k tomuto bodu, hlavne k prílohe č.1 bod 4.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý odporučil návrh zákona zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že pripomienky sú podrobne rozobraté v písomnom stanovisku, požiadal predkladateľa o stretnutie k nim. Predkladateľ uviedol, že nemá problém sa stretnúť s RÚZ.

Na stretnutí bolo dohodnuté, že pripomienka k čl. I., §31 RÚZ žiadala vypustiť sumu dolnej sadzby pokuty vo výške 3000 € v každom prípade porušenia zákona v § 31 – akceptované predkladateľom. Spodná hranica sadzby pokuty 3000 € sa mení vo všetkých prípadoch na 300€.

K pripomienke č. 8 z písomného stanoviska k Prílohe č. 1 RÚZ navrhovala vypustiť bod 4. z tabuľky v Prílohe č. 1.alebo alternatívne z bodu 4. Prílohy č. 1 vypustiť v oboch riadkoch tabuľky znenie: „alebo sú k nemu priamo pripojené“. Predkladateľom bola akceptovaná druhá alternatíva vypustiť v oboch riadkoch tabuľky znenie: „alebo sú k nemu priamo pripojené“.

RÚZ s predloženým návrhom zákona súhlasí s pripomienkami.

Stanovisko za ZMOS predniesol pán Dvonč, ktorý upozornil na možné negatívne vplyvy prijatého zákona na rozpočty miest a obcí. Finančné dopady na rozpočty miest a obcí nie sú v doložke vplyvov kvantifikované. V prípade, že dôjde k takejto situácii, ZMOS žiada ich finančné krytie zo štátneho rozpočtu v plnej miere. Predkladateľ uviedol, že finančné vplyvy budú financované z Operačného programu Kybernetická bezpečnosť.

**Záver:**

**Rada**

1. **AZZZ SR, ZMOS a KOZ SR súhlasili s predloženým návrhom zákona bez pripomienok,**
2. **RÚZ súhlasilo s pripomienkami,**
3. **odporúča ho na ďalšie legislatívne konanie.**

**K bodu 10**

Návrh zákona o štátnych hmotných rezervách Predmetný návrh zákona uviedol predseda Správy štátnych hmotných rezerv SR pán Kičura.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý odporučil návrh zákona zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že materiál je bez dopadov na podnikateľské prostredie a RÚZ berie predložené materiál na vedomie bez pripomienok.

Stanovisko za ZMOS predniesol pán Dvonč, ktorý neuplatnil k návrhu zákona žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 11**

Návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene zákona č. 276/2001 Z. z. o regulácii v sieťových odvetviach v znení neskorších predpisov

Predmetný návrh zákona uviedol minister životného prostredia pán Sólymos.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý uviedol, žena rozporovom konaní k predmetnému návrhu zákona bolo dohodnuté, že postup ustanovený v § 16a návrhu zákona sa bude týkať iba projektov, ktoré majú vplyv na hydromorfologické zmeny útvarov povrchových vôd a zmeny hladiny útvarov podzemných vôd. Súčasne bolo dohodnuté, že postup ustanovený v § 16a návrhu zákona sa nebude týkať chemického stavu útvarov povrchových vôd a podzemných vôd.

Odôvodnenie: Rámcová smernica neuvádza definíciu týchto činností, avšak udržateľnosť zahŕňa ekonomické, sociálne a environmentálne aspekty. Vo všeobecnosti sa takéto činnosti nedajú samy osebe definovať prostredníctvom sústavy kritérií alebo politík, ale spadajú do rámca požiadaviek príslušného rozhodovacieho procesu v rámci otvoreného a iteračného postupu.

Presná definícia pre činnosť spadajúcu do trvalo udržateľného rozvoja tak bude závisieť od aspektov, ako je čas, mierka, zainteresované strany a dostupné informácie.

AZZZ SR odporúča materiál na ďalšie legislatívne konanie po akceptovaní pripomienky.

Predkladateľ pripomienku AZZZ SR akceptoval. AZZZ SR súhlasila bez pripomienok.

Stanovisko za RÚZ predniesol pán Sirota, ktorý uviedol, že RÚZ materiál v medzirezortnom pripomienkovom konaní nepripomienkovala a berie ho na vedomie.

Stanovisko za ZMOS predniesol pán Turčány, ktorý uviedol, žeZMOS oceňuje ústretovosť ministerstva pri snahe akceptovať v pomerne veľkej miere pripomienky uplatnené v rámci medzirezortného pripomienkového konania, napriek tomu ZMOS k predloženému návrhu zákona uplatňuje dve pripomienky:

1. Vo väzbe na Čl. I. - § 16 až 16c – súhlas s návrhom ministerstva ZMOS podmieňuje tým, aby dotknutá obec, ako orgán územnej samosprávy bola informovaná o začatí správneho konania podľa § 16a ods. 14 a zároveň vyzvaná na zaslanie pripomienok v lehote 15 dní priamo orgánom štátnej vodnej správy. Podľa názoru ZMOS týmto konaním vzhľadom na očakávaný počet správnych konaní nedôjde k výraznému zvýšeniu administratívy zo strany rezortu.

Predkladateľ pripomienku akceptoval.

1. Vo väzbe na Čl. II. – § 42 bb ods. 1 – žiada ZMOS vypustiť navrhované znenie, alternatívne zvážiť nasledovné. Zákon navrhovaným ustanovením ukladá vlastníkovi stavby novú povinnosť, a to pripojiť stavbu na verejnú kanalizáciu. V prípade schválenia novely zákona bude platiť súčasne aj povinnosť pre toho, kto akumuluje odpadové vody v žumpe podľa § 36 ods. 4 zák. č. 364/2004 Z. z. – *„....je povinný zabezpečovať ich zneškodňovanie odvozom do čistiarne odpadových vôd a na výzvu obce alebo orgánu štátnej vodnej správy predložiť doklady o odvoze odpadových vôd za posledné dva roky.“*

ZMOS je toho názoru, že ak si vlastník žumpy v súlade s § 36 ods. 4 zák. č. 364/2004 Z. z. plní a bude plniť svoju povinnosť, nemala by mu byť ukladaná iná nová povinnosť, ktorá ho zaväzuje pripojiť sa na verejnú kanalizáciu. Zároveň ZMOS navrhuje predĺženie lehoty na pripojenie sa o jeden rok do 31.12.2022.

Predkladateľ uviedol, že cieľom je pripojiť sa na kanalizáciu, nerád by menil odklad termínu.

ZMOS požaduje o tomto ešte diskutovať. Predkladateľ súhlasil.

ZMOS súhlasilo s pripomienkou a odporučilo predložený návrh zákona na ďalšie legislatívne konanie.

**Záver:**

**Rada**

1. **AZZZ SR, RÚZ a KOZ SR súhlasili s predloženým návrhom zákona bez pripomienok,**
2. **ZMOS súhlasilo s pripomienkou,**
3. **odporúča ho na ďalšie legislatívne konanie.**

**K bodu 2**

Návrh zákona o prevádzke vozidiel v cestnej premávke a o zmene a doplnení niektorých zákonov

Predmetný návrh zákona uviedol minister dopravy a výstavby SR pán Érsek.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Ochotnický, ktorý uviedol, že najväčšou obsahovou výhradou AZZZ SR voči vyššie uvedenému návrhu zákona je zrušenie právomoci Ministerstva dopravy a výstavby SR určovať sieť staníc STK, ktorá stanovuje počty prevádzkovateľov STK a EK pre jednotlivé okresy Slovenska. Priamym dôsledkom zrušenia siete bude nekontrolované otvorenie trhu a absolútna liberalizácia. Je potrebné zdôrazniť, že vzhľadom na historický vývoj a špecifickosť tohto trhu na Slovensku je existencia siete s presne stanoveným počtom a umiestnením prevádzkovateľov STK a EK zo strany štátu najdôležitejšou zárukou predpísaného priebehu kontroly, čo priamo súvisí s úrovňou bezpečnosti cestnej premávky a ochrany zdravia a života občanov SR.

Technickou výhradou AZZZ SR voči vyššie uvedenému návrhu zákona je skutočnosť, že v rovnakom čase je v Národnej rade SR v druhom čítaní aj novela zákona č.725/2004 Z. z., ktorá vo svojom pôvodnom znení taktiež obsahovala návrh na zrušenie siete STK a EK. Na rokovaní príslušných výborov, vrátane gestorského Výboru NR SR pre hospodárske záležitosti, bol však schválený pozmeňujúci návrh, ktorý z novely odstránil zrušenie siete STK a ponechal kompetenciu ministerstva určovať sieť STK tak, ako je to v platnom znení zákona č. 725/2004 Z. z. Vzniknutý rozpor v žiadnom prípade nie je v súlade s princípom transparentnej a predvídateľnej tvorby zákonov.

Jedným z cieľov nového zákona je implementovať balíček opatrení EÚ, vrátane Smernice Európskeho parlamentu a Rady 2014/45/EÚ z 3. apríla 2014 o pravidelnej kontrole technického stavu motorových vozidiel a ich prípojných vozidiel a o zrušení smernice 2009/40/ES. Vzhľadom na očakávaný negatívny dopad zrušenia siete STKK na zabezpečenie dostatočnej kontroly štátu nad bezpečnosťou je potrebné zdôrazniť rozpor práve s touto smernicou, ktorej jedným z hlavných cieľov je zaistiť vysokú kvalitu kontroly služieb STK zo strany členských štátov. Slovenská republika tak riskuje začatie, respektíve rozšírenie, konania zo strany Európskej komisie pre neplnenie zmluvných povinností.

AZZZ SR odporúča materiál na ďalšie legislatívne konanie po zapracovaní predložených pripomienok. Po vysvetlení súhlasili s pripomienkami.

Predkladateľ uviedol, že sa musí držať rozsudku. Trh STK otvoríme, všetko je pokryté kontrolou.

Pani Uhlerová za KOZ SR podporila stanovisko zamestnávateľov a uviedla, že v tomto prípade prílišná deregulácia nie je žiaduca.

Stanovisko za RÚZ predniesol pán Sirota, ktorý uviedol, že RÚZ materiál v medzirezortnom pripomienkovom konaní nepripomienkovala a berie ho na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatňuje žiadne pripomienky***.*** ZMOS odporučilo návrh zákona na ďalšie legislatívne konanie. Upozornil, že dôležitá je kontrola podmienok.

**Záver:**

**Rada**

1. **ZMOS, RÚZ a KOZ SR súhlasili s predloženým návrhom zákona bez pripomienok,**
2. **AZZZ SR súhlasilo s pripomienkou,**
3. **odporúča ho na ďalšie legislatívne konanie.**

**K bodu 3**

Návrh zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení zákona č. 34/2014 Z. z. a ktorým sa menia a dopĺňajú niektoré zákony

Predmetný návrh zákona uviedol štátny tajomník Ministerstva pôdohospodárstva a rozvoja vidieka SR pán Stredák.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Mišánik, ktorý uviedol, že AZZZ SR berie predložený materiál na vedomie a odporučil ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ materiál v medzirezortnom pripomienkovom konaní nepripomienkovala a berie ho na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS uplatnilo v rámci medzirezortného pripomienkového konania štyri pripomienky, z toho dve zásadné. Rozpory boli odstránené. ZMOS k predloženému návrhu zákona neuplatňuje žiadne ďalšie pripomienky. ZMOS odporučilo návrh zákona na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 4**

Informácia o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v Slovenskej republike

Predmetnú informáciu uviedla štátna tajomníčka Ministerstva školstva, vedy, výskumu a športu SR pani Nachtmannová.

Stanovisko za KOZ SR predniesla pani Uhlerová, ktorá uviedla, že z pohľadu KOZ SR za zásadné považuje a očakáva, že inovačné impulzy vychádzajúce z NSK budú mať konkrétne prínosy pre ľudí. Ďalej očakáva, že výsledky NSK budú náležite legislatívne zapracované a aj v kontexte Národnej sústavy povolaní (NSP) vytvorený nový katalóg pracovných činností a odmeňovania. KOZ SR v kontexte oboch systémov - NSP, NSK - považuje za potrebné urýchlené spustenie činnosti existujúcich sektorových rád, nakoľko v súčasnosti sú prakticky nefunkčné a nemajú podporu pre svoje aktivity v rámci projektov MPSVR SR ani MŠVVŠ SR. KOZ SR podporuje komplexný a predovšetkým v praxi pre ľudí využiteľný systém vychádzajúci či už z NSP alebo NSK, resp. SKKR v kontexte EKR, ktoré za roky ich prípravy, tvorby a predovšetkým ďalšej implementácie požadovali a naďalej budú vyžadovať iniciatívnu účasť všetkých strán - štátnej správy, vzdelávacích inštitúcií (aj neformálnych) a sociálnych partnerov. KOZ SR odporúča Informáciu zobrať na vedomie.

Stanovisko za AZZZ SR predniesol pán Machunka, ktorý uviedol, že AZZZ SR berie predložený materiál na vedomie.

Stanovisko za RÚZ predniesol pán Sirota, ktorý uviedol, že RÚZ považuje materiál za informatívny a bez dopadov na podnikateľské prostredie. RÚZ materiál berie na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS berie predloženú informáciu na vedomie.

**Záver:**

**Rada**

1. **berie predloženú informáciu na vedomie bez pripomienok,**
2. **odporúča ju na ďalšie konanie.**

**K bodu 5**

Návrh zákona, ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov Predmetný materiál uviedol minister práce sociálnych vecí a rodiny SR pán Richter.

Stanovisko za KOZ SR predniesla pani Uhlerová, ktorá uviedla, žeKOZ SR nad rámec navrhovanej právnej úpravy považuje nastavenie podmienky pre získanie nároku na náhradné výživné, a to určenie maximálnej hranice dosahovania priemerného mesačného príjmu žiadateľa o náhradné výživné na 2,2 násobok sumy životného minima za neprimerane prísne.

Každé dieťa má nárok na to, aby sa na krytí jeho výdavkov podieľali obidvaja rodičia a nakoľko štát na seba prevzal povinnosť dočasne poskytovať výživné za rodiča, ktorý si túto povinnosť neplní nemal by obmedzovať poskytovanie náhradného výživného iba pre rodičov s nízkymi príjmami.

Stanovisko MPSVR – 2,2 násobok sumy životného minima nemeníme.

Žiadosť  KOZ SR je nad rámec návrhu zákona. Podľa MPSVR SR by predmetný návrh KOZ SR potlačil sociálny charakter tohto príspevku a nevylúčil by jeho poskytnutie aj rodinám, ktoré nie sú odkázané na podporu od štátu prostredníctvom poskytnutia náhradného výživného. Náhradným výživným štát na seba neprevzal vyživovaciu povinnosť, ale prostredníctvom náhradného výživného len prispieva rodine, keď absentuje  plnenie  vyživovacej povinnosti zo strany povinného rodiča a v tejto súvislosti aj príjem z výživného (viď § 1 zákona o náhradnom výživnom: *„Tento zákon upravuje poskytovanie náhradného výživného, ktorým sa prispieva na zabezpečenie výživy nezaopatreného dieťaťa, ktoré má nárok na náhradné výživné“.).* Poskytovanie náhradného výživného je možné považovať aj za významný  preventívny prvok určený na  predchádzanie stavu hmotnej núdze detí.  Žiadosť KOZ SR možno vnímať aj ako rozpornú s Programovým vyhlásením vlády SR, podľa ktorého: *„Vláda však bude vykonávať adresné sociálne opatrenia zamerané najmä na ľudí, ktorí pomoc štátu skutočne potrebujú.“.* Solventnejšie rodiny nie sú na to odkázané.

KOZ SR trvá na svojej požiadavke a po jej akceptovaní odporúča návrh zákona na ďalšie legislatívne konanie.

Stanovisko za AZZZ SR predniesol pán Machunka, ktorý odporučil návrh zákona zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ materiál v medzirezortnom pripomienkovom konaní nepripomienkovala a berie ho na vedomie a podporil pripomienku KOZ SR, ktorej rozumie.

Stanovisko za ZMOS predniesol pán Dvonč, ktorý neuplatnil k návrhu zákona žiadne pripomienky a odporučil ho na ďalšie legislatívne konanie.

**Záver:**

**Rada**

1. **nedospela k dohode z dôvodu nesúhlasu KOZ SR,**
2. **AZZZ SR, RÚZ a ZMOS súhlasili s predloženým návrhom zákona bez pripomienok.**

**K bodu 6**

Návrh zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov

Predmetný návrh zákona uviedol minister práce, sociálnych vecí a rodiny SR pán Richter.

Stanovisko za KOZ SR predniesla pani Uhlerová, ktorá uviedla, že od roku 2009 dávky v hmotnej núdzi neboli zvýšené a predkladateľ týmto Návrhom zákona predpokladá zvýšenie väčšiny dávok pomoci v hmotnej núdzi, ale aj ďalšie úpravy v prospech osôb a domácností odkázaných na tieto dávky.

KOZ SR opakovane zdôrazňuje nesúlad ustanovenia § 2 ods. 1 zákona č. 417/2013 Z. z. o pomoci v hmotnej núdzi, ktorý uvádza, že „Hmotná núdza je stav, keď príjem členov domácnosti podľa tohto zákona nedosahuje sumy životného minima ...“, nakoľko výška dávok pomoci v hmotnej núdzi ani po zvýšení nedosiahne výšku súm životného minima, čiže stav hmotnej núdze osoby alebo domácnosti aj po priznaní dávok v hmotnej núdzi stále trvá.

MPSVR SR k § 2 uvádza, že jeho ustanovenie jednoznačne a jasne definuje „stav v hmotnej núdze“ pre účely poskytovania pomoci v hmotnej núdzi. Pomoc v hmotnej núdzi nemá ambíciu poskytovať finančné prostriedky až do výšky súm životného minima, ale len pomôcť pri preklenutí nepriaznivej sociálnej situácie do doby, kým nie je občan schopný vlastným pričinením (najmä vlastnou prácou) si zabezpečiť príjem, čo má byť stav prechodný, nie trvalý. Potrebné je zdôrazniť, že cieľom pomoci v hmotnej núdzi nie je dlhodobé kompenzovanie príjmu domácnosti. Charakterovo ide výlučne o doplnkový systém pomoci zo strany štátu. Pomoc v hmotnej núdzi, ktorú domácnosti možno poskytnúť predstavuje rozdiel medzi nárokmi taxatívne určenými zákonom a príjmom domácnosti. Pri posudzovaní príjmu je taktiež zohľadnený ochranný a motivačný princíp, t. j. nezapočítavanie percentuálnej časti príjmu napr. pri dôchodkových dávkach, príjmu zo zárobkovej činnosti atď.

Na podporu riešenia nepriaznivej sociálnej situácie domácnosti, ktorá sa nachádza v hmotnej núdzi sú využívané aj ďalšie nástroje ako napr. dotáciena podporu výchovy k plneniu školských povinností dieťaťaohrozeného sociálnym vylúčením a dotácie na podporu výchovy k stravovacím návykom, nástroje terénnej sociálnej práce, aktivity komunitných centier.

Výšku dávok pomoci v hmotnej núdzi nepovažuje KOZ SR za dostačujúcu, nakoľko nezabezpečujú príjem domácností ani na úrovni súm životného minima a hlboko pod hranicou chudoby, čoho dôkazom je skutočnosť, že na Slovensku žijú pod hranicou chudoby občania v 20 % príjmovo najslabších domácnostiach. O prehlbujúcej sa chudobe svedčí aj skutočnosť, že kým v roku 2009 dávka pomoci v hmotnej núdzi pre jednotlivca predstavovala 21 % zo sumy minimálnej mzdy, do roku 2017 klesla na 15 % a dávka pre dvojicu s jedným až štyrmi deťmi klesla z 54 % na 39 % sumy minimálnej mzdy. Pritom je potrebné brať do úvahy skutočnosť, že väčšina poberateľov dávok pomoci v hmotnej núdzi nemá reálnu možnosť zabezpečiť si príjem vlastnou ekonomickou aktivitou.

Stanovisko MPSVR SR

Práca je hlavným nástrojom na zmiernenie a zníženie rizika chudoby alebo sociálneho vylúčenia. Rast čistých peňažných príjmov predovšetkým zo zárobkovej činnosti má vplyv na vývoj príjmovej chudoby a príjmovej nerovnosti. Rozdiel medzi sumou minimálnej mzdy a pomocou v hmotnej núdzi (tu treba brať do úvahy, že nejde iba o dávku v hmotnej núdzi, ale aj jednotlivé príspevky, ktoré sú súčasťou pomoci v hmotnej núdzi) vytvára motiváciu nezotrvať dlhodobo v systéme pomoci v hmotnej núdzi. Cieľom vlády je predovšetkým znížiť riziko chudoby, a jedným z nástrojov je práve zvyšovanie minimálnej mzdy. Zároveň systém pomoci v hmotnej núdzi má zakomponované ďalšie motivačné prvky za účelom aktívnej participácie osôb v hmotnej núdzi na riešení svojej nepriaznivej sociálnej situácie, či už ide o poskytovanie osobitného príspevku, alebo súčasne navrhované zvýšenie aktivačného príspevku pre zamestnaných minimálne na úrovni minimálnej mzdy.

KOZ SR má pripomienku aj k novelizačnému bodu 41, ktorým sa navrhuje nové znenie odseku 4 v § 22, podľa ktorého úrad nebude vyhotovovať písomné rozhodnutia o priznaní a o zvýšení pomoci v hmotnej núdzi alebo osobitného príspevku. Rozhodnutie o priznaní pomoci v hmotnej núdzi ako aj o zvýšení pomoci v hmotnej núdzi alebo osobitného príspevku sú rozhodnutiami vo veci samej a teda individuálnym správnym aktom (aktom aplikácie práva na konkrétny prípad). Napriek tomu, že uvedená zmena je v súlade s príslušnými právnymi predpismi, písomné vyhotovenie rozhodnutia o priznaní a o zvýšení pomoci v hmotnej núdzi alebo osobitného príspevku by prispelo k transparentnosti konania a informovanosti a budovaniu právneho vedomia dotknutých občanov.

KOZ SR odporúča materiál po zapracovaní pripomienok na ďalšie legislatívne konanie.

Podľa predkladateľa správny poriadok § 47 ods. 7 umožňuje, aby osobitné zákony ustanovili, v ktorých prípadoch sa účastníkovi konania namiesto písomného vyhotovenia rozhodnutia poskytne plnenie. Uvedený mechanizmus však nijako neobmedzuje právo účastníka konania podať odvolanie. Zároveň je využívaný aj pri iných druhoch sociálnych dávok napr. rodičovský príspevok. Z dlhodobého hľadiska môžu byť finančné prostriedky ušetrené odstránením administratívnej záťaže spojenej s vydávaním a doručovaním rozhodnutí, použité na iné ciele štátu súvisiace s pomocou občanom vymaniť sa z hmotnej núdze*.*

Stanovisko za AZZZ SR predniesol pán Machunka, ktorý odporučil návrh zákona zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ materiál v medzirezortnom pripomienkovom konaní nepripomienkovala a berie ho na vedomie bez pripomienok.

Stanovisko za ZMOS predniesol pán Dvonč, ktorý neuplatnil k návrhu zákona žiadne pripomienky a odporučil ho na ďalšie legislatívne konanie.

Pán Richter uviedol, že cieľom MPSVR SR je prehlbovať rozdiel medzi tými čo pracujú a poberajú minimálnu mzdu a tými čo poberajú hmotnú dávku – motivačný charakter.

KOZ SR navrhla širšiu diskusiu o životnom mimine a o ďalších dávkach, ktoré sa od životného minima odvíjajú. Predkladateľ súhlasil s týmto návrhom.

**Záver:**

**Rada**

1. **súhlasí s predloženým návrhom zákona s pripomienkami KOZ SR,**
2. **bez pripomienok AZZZ SR, RÚZ a ZMOS,**
3. **odporúča ho na ďalšie legislatívne konanie.**

**K bodu 7**

Návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol minister práce, sociálnych vecí a rodiny SR pán Richter, cieľom je aby deti boli čo najmenej umiestňované do detských domovov.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý odporučil návrh zákona zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ materiál v medzirezortnom pripomienkovom konaní nepripomienkovala a berie ho na vedomie bez pripomienok, zmeny považuje za zmysluplné.

Stanovisko za ZMOS predniesol pán Dvonč, ktorý uviedol, že pripomienky ZMOS boli akceptované v rámci prípravného konania a preto ZMOS neuplatňuje k návrhu zákona žiadne pripomienky a odporučilo ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 8**

Informácia o priebehu a výsledkoch 106. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 5. júna 2017 do 16. júna 2017

Minister práce, sociálnych vecí a rodiny SR pán Richter sa vzdal úvodného slova, z dôvodu , že všetci sociálni partneri boli v Ženeve prítomní.

Stanovisko za KOZ SR predniesla pani Uhlerová, ktorá uviedla, že KOZ SR nemá k predloženej informácii pripomienky a odporučila ju zobrať na vedomie.

Stanovisko za AZZZ SR predniesol pán Machunka, ktorý uviedol, že AZZZ SR berie predložený materiál na vedomie.

Stanovisko za RÚZ predniesol pán Sirota, ktorý uviedol, že RÚZ materiál je informatívnej povahy, bez dopadov na podnikateľské prostredie. RÚZ materiál berie na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS berie predloženú informáciu na vedomie.

**Záver:**

**Rada**

1. **berie predloženú informáciu na vedomie bez pripomienok,**
2. **odporúča ju na ďalšie konanie.**

**K bodu 9**

Návrh zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedla štátna tajomníčka Ministerstva vnútra pani Saková.

Stanovisko za KOZ SR predniesla pani Uhlerová, ktorá uviedla, že KOZ SR nemá k návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý odporučil návrh zákona zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ odporúča návrh na ďalšie konanie po zapracovaní nižšie uvedenej zásadnej pripomienky.

k čl. I., novelizačný bod 44, v časti §11a odsek 1, písmeno c)

RÚZ navrhuje uvedené ustanovenie formulovať nasledovne:

„c) ) platobných službách poskytovaných prostredníctvom verejnej elektronickej komunikačnej siete bez využitia elektronických peňazí, pokiaľ hodnota transakcie jednotlivo alebo hodnota súčtu transakcií mesačne nepresiahne 1000 eur pri jednotlivej elektronickej komunikačnej službe, ku ktorej sú platobné služby poskytované ako doplnková služba a pri ktorej je hodnota transakcií zahrnutá do súvisiacej faktúry za takúto elektronickú komunikačnú službu alebo sa hodnota transakcií započíta oproti predplatenej sume na využitie takejto elektronickej komunikačnej služby.“

Odôvodnenie:

Navrhovaná výnimka aj z hľadiska návrhu novely zákona o platobných službách nepokrýva celkový rozsah služieb operátorov spadajúcich pod zákon  platobných službách (v znení  navrhovanej novely). Navrhovaná výnimka je nepresná vo vzťahu k službám poskytovaným operátormi (neodôvodnené obmedzovanie výnimky na využitie mobilnej elektronickej komunikačnej siete). Navrhované znenie nevyčerpáva možnosti, ktoré ponúka IV. AML smernica. Z týchto dôvodov navrhuje RÚZ doplnenie jej znenia v zmysle tejto pripomienky.

IV. AML smernica, ktorej znenie transponuje predkladaný návrh novely zákona o AML, jednoznačne vyjadruje požiadavku na primerané uplatňovanie pravidiel AML (s prihliadnutím na mieru rizika), čo je aj vyjadrené v čl. 2 ods. 3 IV. AML smernice, ktorá obsahuje národnú voľbu spočívajúcu v možnosti neuplatňovať AML pravidlá na platby nízkej hodnoty, to znamená platby do sumy 1000 €. Navrhovaná výnimka pripúšťa uplatnenie prísnej úpravy zákona o AML na služby mobilných operátorov, pri ktorých to nie je (vzhľadom na nízke riziko ich zneužitia spôsobmi sledovanými zákonom o AML) primerané.

Predkladateľ je pripravený o pripomienkach RÚZ diskutovať a v priebehu legislatívneho procesu nájsť vhodné riešenie. Po tomto prísľube RÚZ zásadné pripomienky pretransformovala na obyčajné.

Stanovisko za ZMOS predniesol pán Dvonč, ktorý neuplatnil k návrhu zákona žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona s pripomienkami RÚZ,**
2. **AZZZ SR, KOZ SR a ZMOS súhlasili bez pripomienok,**
3. **odporúča ho na ďalšie legislatívne konanie.**

**K bodu 12**

Rôzne

* Pán Sirota za RÚZ upozornil , že ku koncu rokovania cca pól hodinu pred ukončením HSR SR nebola uznášaniaschopná (boli len 3 ministri, namiesto 4) a nemala by prijímať závery. Tento krát to sociálni partneri akceptujú, ale v budúcnosti už nie. Predseda rady pán Richter poďakoval za upozornenie a prisľúbil, že na najbližšom rokovaní vlády SR bude tento problém riešiť.
* Pán Sirota za RÚZ upozornil, že sa ho dotklo správanie premiéra SR na ostatnom Plenárnom zasadnutí HSR SR, kde hrubo atakoval jedného člena HSR SR na strane KOZ SR. Takéto správanie je podľa pána Sirotu neakceptovateľné a odsudzuje ho. Na pôde tripartity sme si všetci rovní.

Všetci sociálni partneri podporili tvrdenia pána Sirotu. KOZ SR sa poďakovala za podporu ich člena a akýkoľvek útok na sociálneho partnera považuje za neprípustný od hocikoho a nie od najvyššieho predstaviteľa vlády SR.

Podľa predsedu rady išlo o neprimeranú kritiku. Člen ktorého sa to týkalo to vníma ako útok. Predseda rady bude o uvedenom informovať predsedu vlády SR.

Predseda rady poďakoval prítomným za účasť a uviedol, že najbližšie rokovanie Predsedníctva HSR SR sa uskutoční dňa 8.12.2017 a Plenárne zasadnutie HSR SR sa uskutoční dňa 18.12.2017.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Monika U H L E R O V Á**

podpredsedníčka rady ..............................

za zamestnávateľov

**Rastislav M A C H U N K A** ................................

viceprezident AZZZ SR